’Tza̱j ne̱ ne caꞌmi̱j nana̱ nihánj cheꞌé ta̱ranꞌ nij soj maꞌ.
Dan me se a̱j neꞌenj man soj si̱j narii ꞌu̱nj canoco̱ꞌ manj a.
Tza̱j ne̱ vaa cheꞌé quisi̱j gue̱e̱ nana̱ nihánj nana̱ no̱ rihaan Danj Yaꞌanj ado̱nj:
“Síí chá rachrúún ga̱j roꞌ,
me síí guun rá ti̱guíj cheꞌé manj ado̱nj”,
taj nana̱ no̱ rihaan Danj Yaꞌanj a.
’Asi̱j cuano̱ nihánj cata̱j xnaꞌanj ꞌu̱nj rihaan soj da̱j gu̱un rej riha̱a̱n,
ne̱ cuano̱ nihánj me se ataa qui̱ránꞌ ꞌu̱nj se vaa qui̱ranj,
tza̱j ne̱ asa̱ꞌ quisíj quiránꞌ ꞌu̱nj yoꞌ,
ga̱a ne̱ cuchuma̱n rá soj da̱j si̱j mej ado̱nj.
Ya̱ ya̱ cata̱j xnaꞌanj ꞌu̱nj rihaan soj se vaa xa̱ꞌ síí veꞌé nica̱j tuviꞌ ga̱ síí caꞌne̱j ꞌu̱nj rihaan chumii̱ nihánj,
tza̱j ne̱ soꞌ me síí veꞌé nica̱j tuviꞌ ga̱ ma̱ꞌanj a.
Ne̱ xa̱ꞌ síí veꞌé nica̱j tuviꞌ ga̱ ma̱ꞌanj,
tza̱j ne̱ soꞌ me síí veꞌé nica̱j tuviꞌ ga̱ síí caꞌnéé manj na̱nj ado̱nj ―taj Jesús rihaan nij síí tucuꞌyón snana̱ soꞌ a.
Síj caꞌmii Jesús nana̱ nihánj,
ga̱a ne̱ quinanó uxrá rá soꞌ,
ga̱a ne̱ guun cheꞌe̱ soꞌ cataj xnaꞌanj soꞌ da̱j quiꞌya̱j ꞌo̱ soꞌ man soꞌ,
cataj soꞌ a:
―Cuano̱ nihánj me se cata̱j yá ꞌu̱nj rihaan soj se vaa ꞌo̱ nij soj me síí ta̱cuachén manj rihaan nij síí ta̱j riꞌyunj manj ado̱nj ―taj Jesús rihaan nij síí tucuꞌyón snana̱ soꞌ a.
Ga̱a ne̱ niꞌya̱j ta̱ranꞌ nij soꞌ man tuviꞌ nij soꞌ a.
ꞌO̱ se ne queneꞌe̱n nij soꞌ me síí cheꞌe̱ caꞌmii Jesús nana̱ vaa da̱nj a̱ maꞌ.
Dan me se ya̱nj ꞌo̱ soꞌ xꞌnúú Jesús,
ne̱ nichru̱nꞌ uxrá ne soꞌ ga̱ Jesús,
ne̱ síí ꞌe̱e̱ rá Jesús man me soꞌ a.
Cheꞌé dan ticunꞌ Simón Pedró raa̱ Simón Pedró rihaan soꞌ,
cheꞌé rej xna̱ꞌanj soꞌ man Jesús me síí cheꞌe̱ aꞌmii Jesús a.
Cheꞌé dan xnáꞌanj tuviꞌ soꞌ man Jesús,
cataj soꞌ a:
―Señor,
me síí quiꞌya̱j da̱nj ga̱ ―taj soꞌ,
xnáꞌanj soꞌ man Jesús a.
Ga̱a ne̱ cataj Jesús a:
―Ti̱guíj ꞌu̱nj do̱j rachrúún candó nu̱u̱ rque coꞌoo,
ne̱ rque̱j man síí quiꞌya̱j da̱nj manj a ―taj Jesús a.
Ga̱a ne̱ tiguíj Jesús ꞌo̱ xcoꞌ rachrúún rque candó nu̱u̱ rque coꞌoo,
ne̱ rqué soꞌ man síí cuꞌna̱j Judas Iscariote taꞌníí síí cuꞌna̱j Simón a.
Ne̱ ga̱a quisíj taꞌaa Judas rachrúún yoꞌ,
ga̱a ne̱ catúj Síí Chre̱e nimán soꞌ a.
Cheꞌé dan cataj Jesús rihaan soꞌ a:
―Cavi̱i̱ so̱ꞌ caꞌa̱nj so̱ꞌ cuaj qui̱ꞌyáá so̱ꞌ nda̱a vaa me rá so̱ꞌ á ―taj Jesús rihaan Judas yoꞌ a.
Tza̱j ne̱ a̱ ꞌó nij soꞌ ne queneꞌe̱n me cheꞌé caꞌmii Jesús nana̱ vaa da̱nj rihaan Judas a̱ maꞌ.
Dan me se cheꞌé se si̱j tumé saꞌanj me Judas,
cheꞌé dan guun rá taꞌa̱j nij soꞌ se vaa caꞌneꞌ Jesús suun rihaan soꞌ quira̱a̱n soꞌ se vaa cachi̱in rihaan nij soꞌ cheꞌé chaꞌanj do̱ꞌ,
ase rque̱ soꞌ do̱j saꞌanj rihaan nij síí nique̱ do̱ꞌ a.
Dan me se nica̱j Judas rachrúún yoꞌ,
ne̱ nu̱ꞌ taꞌaa soꞌ nu̱ꞌ curiha̱nj soꞌ xeꞌ a.
Ne̱ rej nii̱ me yoꞌ a.
Cheꞌé dan ga̱a quisíj curiha̱nj Judas,
ne̱ cataj Jesús rihaan ꞌó da̱nj nij soꞌ a:
―Da̱j doj queneꞌe̱n yuvii̱ se vaa niꞌndaj ya̱ sa̱ꞌ veꞌé vaa ꞌu̱nj Si̱j Caꞌnéé Yaꞌanj Ni̱caj Yuꞌunj man Yuvii̱,
ne̱ cheꞌé dan queneꞌe̱n nij yuvii̱ se vaa niꞌndaj ya̱ sa̱ꞌ veꞌé vaa maꞌa̱n Yaꞌanj ado̱nj.
Ne̱ cheꞌé dan queneꞌe̱n níꞌ se vaa niꞌndaj ya̱ sa̱ꞌ veꞌé vaa ma̱ꞌanj,
quiꞌya̱j Yaꞌanj,
ne̱ nichrunꞌ quiꞌya̱j soꞌ da̱nj na̱nj ado̱nj.
Nichrunꞌ navi̱j orá chéé ꞌu̱nj ga̱ soj,
na̱nj rej.
Dan me se a̱j cataj ꞌu̱nj rihaan nij síí uun chij rihaan nij yuvii̱ israelitá se vaa cavi̱i̱ ꞌu̱nj caꞌa̱nj ꞌu̱nj,
ne̱ se̱ guun nucua̱j nij soꞌ cuchi̱ꞌ nij soꞌ rej caꞌa̱nj ꞌu̱nj maꞌ.
Ne̱ xa̱ꞌ maꞌa̱n soj,
tza̱j ne̱ nano̱ꞌ maꞌa̱n soj manj,
ne̱ nihánj me cata̱j xnaꞌanj ꞌu̱nj rihaan soj se vaa se̱ guun nucua̱j maꞌa̱n soj cuchi̱ꞌ maꞌa̱n soj rej caꞌa̱nj ꞌu̱nj a̱ maꞌ.
Ne̱ nihánj me suun naca̱ aꞌnéꞌ ꞌu̱nj rihaan soj,
se vaa ꞌo̱ ga̱a̱ ꞌe̱e̱ rá soj man tuviꞌ soj á.
Dan me se da̱j se cunuu ꞌe̱e̱ raj niꞌya̱j man soj roꞌ,
da̱nj ga̱a̱ quiꞌya̱j soj,
ga̱a̱ ꞌe̱e̱ rá soj man tuviꞌ soj a.
Sese ga̱a̱ ꞌe̱e̱ rá soj man tuviꞌ soj,
ne̱ queneꞌe̱n cunuda̱nj yuvii̱ se vaa si̱j tucuꞌyón snana̱j me soj na̱nj ado̱nj ―taj Jesús rihaan nij síí tucuꞌyón snana̱ soꞌ a.
Ga̱a ne̱ cataj Simón Pedró rihaan Jesús a:
―Señor,
me rej caꞌa̱nj so̱ꞌ ga̱ ―taj Pedró,
xnáꞌanj soꞌ man Jesús a.
Ga̱a ne̱ cataj Jesús a:
―Xa̱ꞌ rej caꞌa̱nj ꞌu̱nj,
tza̱j ne̱ se̱ guun nu̱cuáá so̱ꞌ ca̱nocóꞌ so̱ꞌ manj cuano̱ maꞌ.
Tza̱j ne̱ vaa güii,
ne̱ ca̱nocóꞌ so̱ꞌ manj ado̱nj ―taj soꞌ rihaan Pedró a.
Ga̱a ne̱ cataj Pedró rihaan soꞌ a:
―Señor,
me cheꞌé se̱ guun nu̱cuáj ca̱nocoj mán so̱ꞌ cuano̱ ga̱.
ꞌO̱ se caꞌne̱j nimanj cavi̱j cheꞌé so̱ꞌ á ―taj Pedró rihaan Jesús a.
Ga̱a ne̱ cataj Jesús rihaan soꞌ a:
―Ya̱ ya̱ caꞌne̱j nimán so̱ꞌ cavi̱ꞌ so̱ꞌ cheꞌej,
rá so̱ꞌ naꞌ.
Cuano̱ nihánj me se cata̱j yá ꞌu̱nj rihaan so̱ꞌ se vaa ga̱a ataa cagua̱j taꞌloo,
ne̱ vaꞌnu̱j ya̱ cata̱j so̱ꞌ se vaa ne neꞌén so̱ꞌ manj chugua̱nj ―taj Jesús rihaan Pedró a.